text: НП "УЧАСТВАЙ И ПРОМЕНЯЙ – РОДИТЕЛЯТ, АКТИВЕН ПАРТНЬОР В УЧИЛИЩНИЯ ЖИВОТ" | Център за междуетнически диалог и толерантност АМАЛИПЕ
  Всички държавни и общински училища на територията на Република България. Кандидатстват училища, в които се обучават ученици в начален и/или в прогимназиален етап от степента на училищното образование (от I до IV клас и/или от V до VII клас).
  За подобряването на взаимната подкрепа между училището и родителите с цел постигане на положителни резултати във възпитанието и образованието на учениците по националната програма е допустимо изпълнение на следните дейности.
  Дейност 1. Организиране и провеждане на срещи с родителите. За всяка паралелка се провеждат две срещи с родителите в училището и/или извън него през учебната 2020/2021 година. Класният ръководител избира начина, по който заедно с родителите предварително да обсъдят и предложат темите и вида на срещите, датите и мястото на провеждането им; конкретните ангажименти на всички към провеждането на срещите; съвместно да решат дали на срещите ще присъстват учениците. Темите и вида на срещите с родителите, чиито деца ще бъдат ученици в I клас и в V клас през учебната 2020/2021 година, могат да се предлагат от бъдещите класни ръководители, позовавайки се на педагогическата си практика във връзка с интересите на родителите. В случай че родителските срещи за тези два класа се проведат преди 30.06.2020 г., решенията за срещите се взимат съвместно от класния ръководител и родителите.
  Дейност 2. Организиране и провеждане на общо мероприятие за включените паралелки от училището в националната програма. Провежда се общо мероприятие за включените паралелки в националната програма не по-късно от 30.06.2021 г. съвместно с родителите, учениците и класните ръководители.Общото мероприятие за включените паралелки, в зависимост от спецификата на конкретното училище, може да се проведе:- за всички включени паралелки от един клас;- за всички включени паралелки от класовете в начален етап;- за всички включени паралелки от класовете в прогимназиален етап;
  – за всички включени паралелки от класовете в начален и в прогимназиален етап.
  Директорът и класните ръководители избират един от горепосочените варианти. Мероприятието може да се проведе в училището или извън него. За провеждане на му за паралелките могат да бъдат закупени различни материали за реализирането му, могат да бъдат поканени известни личности.
  Кандидатстване по националната програма:
  По националната програма могат да кандидатстват държавни и общински училища. Документите се входират в деловодството на Министерството на образованието и науката до 30.06.2020 г.
  Кандидатстването се извършва чрез формуляр по образец, изпратен по пощата в МОН или по електронен път на предварително посочени имейл адреси. Допуснати до оценяване ще бъдат формулярите само на онези училища, които са кандидатствали за всички дейности по националната програма.
  Еднократно финансиране до изчерпване на финансовия ресурс. Максимална допустима стойност на дейностите по националната програма – до 3000 лв. за училище. При неусвояване на предоставените средства до края на финансовата 2020 година, същите преминават като преходен остатък в следващата година, без да се променя целевият им характер и се разходват в срок до 30.06.2021 г.
  Документите се подават в Министерството на образованието и науката до 30.06.2020 г. или по електронен път на предварително посочените имейл адреси.
  Обяваване на резултати
  В срок до 30 дни след крайната дата за подаване на документите ще бъде публикуван списъкът на класираните училища на официалната страница на МОН, в рубриката "Програми и проекти".
  Подробна информация, както и формуляр за кандидатстване можете да намерите тук.
  Център Амалипе призовава всички училища от мрежата "Всеки ученик ще бъде отличник", които винаги са поддържали активни отношения с родителите на учениците си, да се възползват от предоставената възможност.